酬舍弟牟秋日洛陽官舍寄懷十韻
作者：竇常
朝代：唐

paragraphs: 幼爲逃難者，纔省用兵初。
去國三苗外，全生四紀餘。
老頭親帝里，歸處失吾廬。
逝水猶嗚咽，祥雲自卷舒。
正郎曾首拜，亞尹未平除。
幾變陶家柳，空傳魏闕書。
思凌天際鶴，言甚轍中魚。
玉立知求己，金聲乍起予。
在朝魚水分，多病雪霜居。
忽報陽春曲，縱橫恨不如。